LATVIJAS REPUBLIKAS MINISTRU KABINETS

2019. gada Noteikumi Nr.

Rīga (Prot. Nr. §)

**Tabakas izstrādājumu drošības elementu noteikumi**

Izdoti saskaņā ar Tabakas izstrādājumu,

augu smēķēšanas produktu,

elektronisko smēķēšanas ierīču

un to šķidrumu aprites likuma

6.panta divpadsmito daļu

1. Noteikumi nosaka drošības elementu, kas nav akcīzes nodokļa marka, sastāvu, pievienošanas metodi tabakas izstrādājumu iepakojuma vienībām, prasības autentiskuma elementu nodrošināšanai, tajā skaitā tabakas izstrādājumu iepakojuma vienību paraugu iesniegšanu.
2. Šajos noteikumos lietotie termini:
   1. autentiskuma elements – drošības elementa sastāvdaļa;

2.2. acīmredzams – tieši uztverams ar vienu vai vairākām cilvēka maņām, neizmantojot ārējas ierīces. Standartā ISO 12931:2012 minētos “acīmredzamo elementu” kategorijas autentiskuma risinājumus uzskata par šai definīcijai atbilstošiem;

2.3. daļēji slēpts – nav tieši uztverams ar cilvēka maņām, bet ir nosakāms ar šīm maņām, izmantojot ārējas ierīces – piemēram, ultravioleto (UV) lukturīti, īpašu pildspalvu vai marķieri –, kuru lietošanai nav nepieciešamas ekspertu zināšanas vai īpaša apmācība. Ar standarta instrumentiem autentificējamus standartā ISO 12931:2012 minētos “daļēji slēpto elementu” kategorijas autentiskuma risinājumus uzskata par šai definīcijai atbilstošiem;

2.4. slēpts – nav tieši uztverams ar cilvēka maņām un ir nosakāms tikai ar īpaši izgatavotiem instrumentiem vai profesionālu laboratorijas aprīkojumu. Ar īpaši izgatavotiem instrumentiem un tiesu medicīnas ekspertīzi autentificējamus standartā ISO 12931:2012 minētos “slēpto elementu” kategorijas autentiskuma risinājumus uzskata par šai definīcijai atbilstošiem.

3. Drošības elements sastāv no pieciem autentiskuma elementu veidiem:

3.1. gijoša (acīmredzams elements) – dekoratīvs raksts, kurā savijas divas vai vairāk joslas, kas iespiestas vairākās nestandarta krāsās;

3.2. mikrodruka (daļēji slēpts elements) – druka, kurā izmanto ārkārtīgi mazus burtus un ciparus, kas ar neapbruņotu aci ir redzami, izmantojot palielinājumu;

3.3. ultravioletais (UV) neatstarojošs papīrs (daļēji slēpts elements) – īpašs papīrs, kas neatstaro ultravioleto gaismu un piemērots drukāšanai ar ultravioletajām (UV) iespiedkrāsām, kas saskatāmas, izmantojot īpašas ultravioletās (UV) spuldzes;

3.4. progresīvās iespiedkrāsas (slēpts elements) – iespiedkrāsas ar *anti-stokes* īpašībām, kuras var aplūkot, izmantojot video spektra salīdzinājumu;

3.5. aizsargšķiedras (slēpts elements) – uz piemērota papīra nejaušā rakstā izvietotas neredzamas fluorescējošas šķiedras, kuras nevar ieskenēt vai nokopēt, un tās ir redzamas tikai īpašu ultravioleto (UV) spuldžu gaismā.

4. Vienu no šo noteikumu 3.punktā minētajiem autentiskuma elementiem nodrošina no tabakas nozares neatkarīgs trešās personas pakalpojumu nodrošinātājs.

5. Tabakas izstrādājumu iepakojuma vienībām drošības elementi pievienojami, izmantojot jebkuru no šādām metodēm:

5.1. piestiprināšana;

5.2. apdrukāšana;

5.3. piestiprināšanas un apdrukāšanas kombinācija.

6. Ja tabakas izstrādājumam ir slēgts caurspīdīgs papildu apvalks, tad drošības elementu piestiprina zem tā.

7. Tabakas izstrādājumu iepakojuma vienībām drošības elementu pievieno tā, lai:

7.1. nodrošinātu tabakas izstrādājuma individuālas iepakojuma vienības identifikāciju un autentiskuma pārbaudi visā laika periodā, kurā tabakas izstrādājums ir laists tirgū;

7.2. tos nevarētu aizstāt, atkārtoti izmantot vai jebkādi pārveidot.

8. Tabakas izstrādājumu ražotāji un importētāji, kas tabakas izstrādājumu iepakojuma vienībām pievieno šo noteikumu 3.punktā minēto drošības elementu, nodrošina drošības elementa jebkura autentiskuma elementa integritāti.

9. Tabakas izstrādājumu ražotāji un importētāji, kas tabakas izstrādājumu iepakojuma vienībām pievieno šo noteikumu 3.punktā minēto drošības elementu, trīs darba dienu laikā pēc Valsts ieņēmumu dienesta pieprasījuma saņemšanas iesniedz tabakas izstrādājuma, kas konkrētajā brīdī ir laists tirgū, paraugu, tam pievienojot informāciju par šo noteikumu 4.punktā minēto pakalpojumu nodrošinātāju. Paraugus iesniedz iepakojuma vienības formā ar pievienoto drošības elementu.

10. Noteikumi stājas spēkā 2019.gada 20.maijā.

Ministru prezidents A. K. Kariņš

Finanšu ministrs J. Reirs